Տակումի Մինամինո

**Տակումի Մինամինո** (, ), ճապոնացի պրոֆեսիոնալ ֆուտբոլիստ։ Ներկայումս հանդես է գալիս Լիվերպուլի և Ճապոնիայի ազգային հավաքականի կազմում։ Խաղում է վինգերի և հարձակվողական կիսապաշտպանի դիրքում։

## Ակումբային կարիերա
### Սերեսո Օսակա
Մինամինոն Սերեսո Օսակայի ակադեմիայի սան է։ Իր պրոֆեսիոնալ դեբյուտը նշեց 2012 թվականի նոյեմբերի 17-ին՝ փոխարինման մտնելով Օմիյա Արդիյայի դեմ խաղում։ Իր առաջին գոլը պրոֆեսիոնալ կարիերայում խփեց դեկտեմբերի 15-ին՝ Ճապոնիայի գավաթի Սիմիձու Ս-Պալսի դեմ խաղում։ 2013 թվականի մայիսի 15-ին Մինամինոն գոլ խփեց Ճապոնիայի լիգայի գավաթի Սագան Տոսուի դեմ հանդիպման 86-րդ րոպեին՝ 2-1 հաշվով հաղթանակ պարգևելով իր թիմին։ Ճապոնիայի առաջնությունում իր առաջին գոլը խփեց հուլիսի 6-ին՝ Ջուբիլո Իվատայի դեմ խաղում։ Նոյեմբերի 10-ին Մինամինոն գոլ խփեց Տոկիոյի դեմ խաղում՝ օգնելով Սերեսո Օսակային հաղթել 2-1 հաշվով։ Դեկտեմբերի 7-ին նա դուբլ ձևակերպեց Ուրավա Ռեդ Դայմոնդսի դեմ խաղում։ 2013 թվականին Մինամինոն անցկացրեց 38 հանդիպում՝ դառնալով 8 գոլի ու 5 գոլային փոխանցման հեղինակ, և ճանաչվելով Ճապոնիայի առաջնության լավագույն նորեկ։

Իր առաջին հանդիպումը միջազգային մրցաշարերում Մինամինոն անցկացրեց 2014 թվականի փետրվարի 25-ին՝ ԱՖԿ Չեմպիոնների Լիգայի Պհոհան Ստիլերսի դեմ խաղում։ Մարտի 18-ին նա դուբլ ձևակերպեց ԱՖԿ Չեմպիոնների Լիգայի Բուրիրամ Յունայթեդի դեմ խաղում։ Ապրիլի 16-ին ճապոնացին հեռացվեց խաղադաշտից ԱՖԿ Չեմպիոնների Լիգայի Պհոհան Ստիլերսի դեմ խաղում՝ կարմիր քարտ ստանալով հանդիպման 41-րդ րոպեին։ Հուլիսի 12-ին Մինամինոն գոլի և գոլային փոխանցման հեղինակ դարձավ Ճապոնիայի գավաթի Վիրտիեն Միեի դեմ խաղում։ Հուլիսի 15-ին նա գոլային փոխանցում տվեց, ապա կարմիր քարտ ստացավ Կավասակի Ֆրոնտալեի դեմ խաղում։ Օգոստոսի 30-ին ճապոնացին գոլ խփեց Վիսել Կոբեի դեմ խաղում։ Սերեսո Օսակայի կազմում Մինամինոն անցկացրեց 85 հանդիպում՝ դառնալով 17 գոլի հեղինակ։

### Ռեդ Բուլ Զալցբուրգ
2015 թվականի հունվարի 7-ին Մինամինոն 3.5 տարվա պայմանագիր կնքեց Ռեդ Բուլ Զալցբուրգի հետ։ Իր դեբյուտը Ավստրիայի առաջնությունում նշեց փետրվարի 14-ին՝ թիմի մեկնարկային կազմում խաղադաշտ դուրս գալով Վիներ Նոյշտադտի դեմ խաղում։ Առաջին հանդիպումը եվրոպական առաջնություններում անցկացրեց փետրվարի 26-ին՝ Եվրոպայի Լիգայի 1/16 եզրափակչի Վիլյառեալի դեմ խաղում։ Իր առաջին գոլը Ռեդ Բուլի կազմում Մինամինոն խփեց մարտի 4-ին՝ 2 գոլի և 1 գոլային փոխանցման հեղինակ դառնալով Ադմիրա Վակերի դեմ խաղում։ Հունիսի 3-ին նա թիմի մեկնարկային կազմում խաղադաշտ դուրս եկավ Ավստրիայի գավաթի եզրափակչի Աուստրիա Վիեննայի դեմ խաղում՝ օգնելով իր թիմին հաղթել 2-0 հաշվով և նվաճել գավաթը։ Իր առաջին մրցաշրջանում Մինամինոն անցկացրեց 17 հանդիպում՝ դառնալով 3 գոլի և 3 գոլային փոխանցման հեղինակ։

2015 թվականի օգոստոսի 11-ին Մինամինոն դուբլ ձևակերպեց Ռիդի դեմ խաղում։ Իր առաջին գոլը եվրոպական առաջնություններում խփեց օգոստոսի 27-ին՝ Եվրոպայի Լիգայի որակավորման փլեյ-օֆֆ փուլի Դինամո Մինսկի դեմ խաղում՝ այս խաղում դառնալով նաև գոլային փոխանցման հեղինակ։ Սեպտեմբերի 12-ին ճապոնացին 2 գոլի և գոլային փոխանցման հեղինակ դարձավ Գրյոդիգի դեմ խաղում։ Հոկտեմբերի 4-ին Մինամինոն գոլ խփեց Ռապիդ Վիեննայի դեմ խաղում՝ օգնելով իր թիմին հաղթել 2-1 հաշվով։ 2016 թվականի մայիսի 19-ին նա փոխարինեց Նաբի Կեյտային Ավստրիայի գավաթի եզրափակչի Ադմիրա Վակերի դեմ խաղում, իսկ Զալցբուրգը հաղթեց 5-0 հաշվով։ 2015-16 մրցաշրջանում Մինամինոն անցկացրեց 40 հանդիպում՝ դառնալով 13 գոլի և 6 գոլային փոխանցման հեղինակ։

2016 թվականի սեպտեմբերի 11-ին Մինամինոն 2 գոլ խփեց Ադմիրա Վակերի դեմ խաղում, իսկ հանդիպումն ավարտվեց 4-0 հաշվով։ Դեկտեմբերի 17-ին ճապոնացին դուբլի հեղինակ դարձավ Վոլֆսբերգի դեմ խաղում։ 2017 թվականի փետրվարի 19-ին նա հեթ-տրիկ ձևակերպեց Ռիդի դեմ խաղում՝ այս խաղում դառնալով նաև գոլային փոխանցման հեղինակ և օգնելով իր թիմին հաղթել 6-1 հաշվով։ Ապրիլի 2-ին Մինամինոն 2 գոլի և 2 գոլային փոխանցման հեղինակ դարձավ Ալտախի դեմ խաղում։ Ապրիլի 26-ին նա 2 գոլ խփեց Ավստրիայի գավաթի Ադմիրա Վակերի դեմ խաղում։ 2016-17 մրցաշրջանում Մինամինոն անցկացրեց 31 հանդիպում՝ դառնալով 14 գոլի և 4 գոլային փոխանցման հեղինակ, իսկ Զալցբուրգը հաղթեց Ավստրիայի առաջնությունն ու Ավստրիայի գավաթը։

2017 թվականի նոյեմբերի 5-ին Մինամինոն դուբլ ձևակերպեց Սանկտ Պյոլտենի դեմ խաղում, իսկ հանդիպումն ավարտվեց 3-1 հաշվով։ 2018 թվականի փետրվարի 1-ին նա երկարաձգեց իր պայմանագիրը Զալցբուրգի հետ մինչև 2021 թվականը։ Փետրվարի 15-ին ճապոնացին գոլ խփեց Եվրոպայի Լիգայի 1/16 եզրափակչի Ռեալ Սոսիեդադի դեմ հանդիպման վերջին րոպեին՝ փրկելով իր թիմին պարտությունից։ Փետրվարի 28-ին Մինամինոն 2 գոլային փոխանցում տվեց Ավստրիայի գավաթի Աուստրիա Կլագենֆուրտի դեմ խաղում։ Մարտի 18-ին նա դուբլի հեղինակ դարձավ Աուստրիա Վիեննայի դեմ խաղում։ 2017-18 մրցաշրջանում Մինամինոն անցկացրեց 44 հանդիպում՝ դառնալով 11 գոլի և 10 գոլային փոխանցման հեղինակ, իսկ Ռեդ Բուլը 4-րդ տարին անընդմեջ հաղթեց Ավստրիայի առաջնությունը և հասավ Եվրոպայի Լիգայի կիսաեզրափակիչ, որտեղ սակայն 2 խաղերի արդյունքում պարտվեց Օլիմպիկ Մարսելին։

2018 թվականի օգոստոսի 14-ին Մինամինոն խփեց Եվրոպայի Լիգայի որակավորման երրորդ փուլի Շկենդիայի դեմ հանդիպման միակ գնդակը խաղի վերջին րոպեին։ Նոյեմբերի 8-ին ճապոնացին հեթ-տրիկ ձևակերպեց Եվրոպայի Լիգայի խմբային փուլի Ռուսենբորգի դեմ հանդիպման առաջին խաղակեսում՝ այս խաղում դառնալով նաև գոլային փոխանցման հեղինակ։ Նոյեմբերի 11-ին՝ Աուստրիա Վիեննայի դեմ խաղում նա դարձավ գոլի և գոլային փոխանցման հեղինակ՝ օգնելով Զալցբուրգին հաղթել 2-0 հաշվով։ Դեկտեմբերի 2-ին Մինամինոն խփեց Ալտախի դեմ հանդիպման միակ գնդակը՝ 1-0 հաշվով հաղթանակ պարգևելով իր թիմին։ 2019 թվականի մարտի 31-ին ճապոնացին գոլի և գոլային փոխանցման հեղինակ դարձավ Աուստրիա Վիեննայի դեմ խաղում։ Ապրիլի 3-ին նա գոլի և 2 գոլային փոխանցման հեղինակ դարձավ Ավստրիայի գավաթի կիսաեզրափակչի Գրացերի դեմ խաղում։ 2018-19 մրցաշրջանում Մինամինոն անցկացրեց 45 հանդիպում բոլոր մրցաշարերում՝ դառնալով 14 գոլի և 10 գոլային փոխանցման հեղինակ։

2019 թվականի հուլիսի 19-ին Մինամինոն գոլի և 2 գոլային փոխանցման հեղինակ դարձավ Ավստրիայի գավաթի Պարնդորֆի դեմ խաղում։ Չեմպիոնների Լիգայի խմբային փուլում իր առաջին հանդիպումը ճապոնացին անցկացրեց սեպտեմբերի 17-ին՝ Գենկի դեմ խաղում՝ այս խաղում դառնալով 2 գոլային փոխանցման հեղինակ։ Սեպտեմբերի 25-ին նա գոլ խփեց Ավստրիայի գավաթի Ռապիդ Վիեննայի դեմ հանդիպման լրացուցիչ ժամանակի վերջին րոպեին՝ 2-1 հաշվով հաղթանակ պարգևելով իր թիմին։ Հոկտեմբերի 2-ին Մինամինոն գոլի և գոլային փոխանցման հեղինակ դարձավ Չեմպիոնների Լիգայի խմբային փուլի Լիվերպուլի դեմ խաղում։ Նոյեմբերի 23-ին նա գոլի և գոլային փոխանցման հեղինակ դարձավ Սանկտ Պյոլտենի դեմ խաղում, իսկ հանդիպումն ավարտվեց 2-2 հաշվով։ Ռեդ Բուլ Զալցբուրգի կազմում Մինամինոն անցկացրեց 199 հանդիպում՝ դառնալով 64 գոլի և 44 գոլային փոխանցման հեղինակ։

### Լիվերպուլ
2019 թվականի դեկտեմբերի 19-ին Մինամինոն 7.25 միլիոն ֆունտ ստերլինգի դիմաց տեղափոխվեց Լիվերպուլ։ Նա ակումբի հետ կնքեց 4.5 տարվա պայմանագիր՝ ստանալով 18 համարի մարզաշապիկը։

## Միջազգային կարիերա
Մինամինոն ներկայացրել է Ճապոնիան տարբեր տարիքային երիտասարդական հավաքականներում։ 2011 թվականին նա մինչև 17 տարեկանների հավաքականի կազմում մասնակցեց աշխարհի առաջնությանը՝ անցկացնելով 4 հանդիպում և դառնալով 1 գոլի հեղինակ։ Ճապոնիան հասավ մրցաշարի քառորդ եզրափակիչ, որտեղ 3-2 հաշվով պարտվեց Բրազիլիային։ 2016 թվականին Մինամինոն Ճապոնիայի կազմում մասնակցեց ամառային Օլիմպիական խաղերին։ Այստեղ նա անցկացրեց 3 հանդիպում՝ դառնալով 1 գոլի և 1 գոլային փոխանցման հեղինակ, իսկ Ճապոնիան դուրս մնաց խմբային փուլից։

Ճապոնիայի ազգային հավաքական Մինամինոն առաջին անգամ հրավիրվեց 2015 թվականի հոկտեմբերին՝ Սիրիայի և Իրանի դեմ խաղերի համար։ Իր դեբյուտը ազգային հավաքականում նշեց հոկտեմբերի 13-ին՝ փոխարինելով Յոսինուրի Մուտոյին Իրանի դեմ խաղում։ Իր առաջին գոլը Ճապոնիայի հավաքականի կազմում խփեց 2018 թվականի սեպտեմբերի 11-ին՝ Կոստա Ռիկայի դեմ խաղում։ Հոկտեմբերի 16-ին Մինամինոն դուբլ ձևակերպեց Ուրուգվայի դեմ խաղում՝ օգնելով իր թիմին հաղթել 4-3 հաշվով։

2018 թկականի դեկտեմբերի 12-ին Մինամինոն ընդգրկվեց Ճապոնիայի՝ Ասիայի գավաթի համար վերջնական կազմում։ 2019 թվականի հունվարի 28-ին նա 2 գոլային փոխանցում տվեց գավաթի կիսաեզրափակչի Իրանի դեմ խաղում՝ օգնելով իր թիմին դուրս գալ եզրափակիչ։ Փետրվարի 1-ին Մինամինոն գոլի հեղինակ դարձավ Ասիայի գավաթի եզրափակչի Կատարի դեմ խաղում, սակայն Ճապոնիան պարտվեց 3-1 հաշվով։ Հոկտեմբերի 15-ին նա դուբլ ձևակերպեց Տաջիկստանի դեմ խաղում։

## Կարիերայի վիճակագրություն
### Ակումբային վիճակագրություն
*2019 թվականի դեկտեմբերի 20-ի դրությամբ*

### Միջազգային վիճակագրություն
*2019 թվականի դեկտեմբերի 20-ի դրությամբ*

### Միջազգային գոլեր

## Նվաճումներ
### Ակումբային
**Ռեդ Բուլ Զալցբուրգ**

* Ավստրիայի առաջնություն. 2014–15, 2015–16, 2016–17, 2017–18, 2018–19
* Ավստրիայի գավաթ. 2014–15, 2015–16, 2016–17, 2018–19

### Միջազգային
**Ճապոնիա**

* Ասիայի գավաթ. երկրորդ տեղ. 2019

## Ծանոթագրություններ

## Արտաքին հղումներ
* Մինամինոյի պաշտոնական Տվիտերի էջը
* Մինամինոն transfermarkt-ում
* Մինամինոն soccerbase.com-ում
* Մինամինոն WhoScored.com կայքում
* Մինամինոն Պրեմիեր Լիգայի պաշտոնական կայքում
* Մինամինոն ՈՒԵՖԱ-ի պաշտոնական կայքում
* Մինամինոն ՖԻՖԱ-ի պաշտոնական կայքում

Կատեգորիա:Լիվերպուլի ֆուտբոլիստներ
Կատեգորիա:Ճապոնացի ֆուտբոլիստներ
Կատեգորիա:Ճապոնիայի ֆուտբոլի հավաքականի ֆուտբոլիստներ
Կատեգորիա:Մոնակոյի ֆուտբոլիստներ
Կատեգորիա:Պրեմիեր Լիգայի ֆուտբոլիստներ
Կատեգորիա:Ռեդ Բուլ Զալցբուրգի ֆուտբոլիստներ
Կատեգորիա:Սերեսո Օսակայի ֆուտբոլիստներ
Կատեգորիա:Տղամարդկանց ֆուտբոլի կիսապաշտպաններ